10. การควบคุมภายใน

ที่ประชุมคณะกรรมการบริษัทครั้งที่ 1/2551 เมื่อวันที่ 22 กุมภาพันธ์ 2551
ซึ่งมีคณะกรรมการอิสระเข้าร่วมประชุมอย่างครบถ้วน
ได้มีมติรับรองรายงานของคณะกรรมการตรวจสอบ
โดยในส่วนของการประเมินผลระบบควบคุมภายในของบริษัท
คณะกรรมการบริษัทมีความเห็นสอดคล้องกับคณะกรรมการตรวจสอบและผู้สอบบัญชีรับอนุญาตว่า
ระบบควบคุมภายในของบริษัทมีความเพียงพอและเหมาะสม บริษัทมีสภาพแวดล้อมภายในบริษัทที่ดี
โดยยึดมั่นในจริยธรรมทางธุรกิจที่กำหนดเรื่องวิสัยทัศน์ พันธกิจ และคุณค่าที่ยึดถือ
ให้พนักงานได้รับทราบโดยทั่วถึงกันอย่างเป็นลายลักษณ์อักษร มีการจัดโครงสร้างการบริหาร
กำหนดนโยบาย ระเบียบ ขั้นตอนหรือวิธีปฏิบัติงานที่เกี่ยวข้องไว้อย่างเหมาะสม
ตลอดจนมีการระบุอำนาจหน้าที่ความรับผิดชอบไว้อย่างชัดเจน
รวมทั้งมีระบบการจัดการและการปฏิบัติต่อผู้มีส่วนได้เสียที่ดีไม่ให้เกิดความขัดแย้งในผลประโยชน์ระหว่างกัน
นอกจากนี้ บริษัทจัดให้มีคู่มือพนักงานและมีระบบการจัดฝึกอบรม
ให้ความรู้ ทักษะในการปฏิบัติงานแก่พนักงาน
บริษัทมีการกำหนดวัตถุประสงค์เป็นลายลักษณ์อักษรที่ชัดเจนทั้งด้าน
กลยุทธ์ ด้านการปฏิบัติงาน ด้านการรายงาน รวมทั้งด้านการปฏิบัติตามนโยบาย กฎ ระเบียบ
ข้อปฏิบัติต่าง ๆ
โดยสอดคล้องกับเป้าหมายหลักหรือพันธกิจในภาพรวมและระดับความเสี่ยงที่ยอมรับได้
บริษัทมีการระบุตัวบ่งชี้เหตุการณ์หรือปัจจัยเสี่ยงต่าง ๆ อย่างครบถ้วนเหมาะสม
ซึ่งพิจารณาจากแหล่งความเสี่ยงภายในและภายนอกบริษัท
บริษัทมีกระบวนการประเมินความเสี่ยงที่เหมาะสม เป็นระบบและสม่ำเสมอ โดยทำการประเมินทั้ง
2 ด้าน คือ โอกาสที่
เกิดเหตุการณ์ความเสี่ยง และผลกระทบต่อความเสียหายที่เกิดเหตุการณ์นั้น
รวมทั้งมีกระบวนการจัดการความเสี่ยงอย่างมีประสิทธิผล
โดยมีการบริหารความเสี่ยงทั่วทั้งองค์กรอย่างต่อเนื่องควบคู่ไปกับมาตรการควบคุมภายใน
บริษัทได้กำหนดกิจกรรมการควบคุมที่มีสาระสำคัญ ของแต่ละระบบงานไว้อย่างเหมาะสม
โดยให้ความสำคัญต่อกิจกรรมควบคุมแบบป้องกันเป็นหลัก รวมทั้งนโยบาย วิธีการปฏิบัติ
และการรายงานผลอย่างสม่ำเสมอ นอกจากนี้บริษัทยังมีการกำหนดบุคลากรภายในองค์กร
เพื่อดูแลรับผิดชอบระบบการควบคุมภายในของแต่ละระบบงานและแบ่งแยกหน้าที่
ความรับผิดชอบอย่างชัดเจน พร้อมทั้งรายงานผลเป็นลายลักษณ์อักษรต่อผู้เกี่ยวข้อง
บริษัทมีระบบสารสนเทศและการสื่อสารข้อมูลที่สามารถเชื่อมโยงกันได้อย่างทั่วถึง
และมีระบบรักษาความปลอดภัยของข้อมูล และสารสนเทศ
ที่มีประสิทธิภาพเพียงพอ รวมทั้งมีการจัดเก็บข้อมูลที่สามารถตรวจสอบความถูกต้องย้อนหลังได้
นอกจากนี้บริษัทมีระบบการประเมิน
และติดตามผลการดำเนินงานที่ดีทั้งจากผู้บริหารระดับสูงที่กำกับดูแลสายงาน และฝ่ายตรวจสอบ
รวมทั้งจากคณะกรรมการตรวจสอบ

รายงานคณะกรรมการตรวจสอบ

ในปี 2550 คณะกรรมการตรวจสอบของบริษัท เบอร์ลี่ ยุคเกอร์ จำกัด (มหาชน)
(ซึ่งต่อไปนี้จะเรียกว่า “คณะกรรมการตรวจสอบ”) ประกอบด้วยกรรมการอิสระ 3 ท่าน ได้แก่
นายสถาพร กวิตานนท์ ตำแหน่งประธานคณะกรรมการตรวจสอบ นายเทียร เมฆานนท์ชัย
และนายวีระวงค์ จิตต์มิตรภาพ ตำแหน่งกรรมการตรวจสอบ ได้จัดการประชุมรวม 5 ครั้ง
ร่วมกับฝ่ายบริหาร และฝ่ายตรวจสอบของ บริษัท เบอร์ลี่ ยุคเกอร์ จำกัด (มหาชน)
(ซึ่งต่อไปนี้จะเรียกว่า “บริษัทฯ”) โดยมีผู้แทนของบริษัท เคพีเอ็มจี ภูมิไชย สอบบัญชี
จำกัดเข้าร่วมประชุมด้วยในประเด็นที่เกี่ยวข้อง เพื่อดำเนินการต่าง ๆ ซึ่งสรุปได้ ดังนี้

  1. เพื่อสอบทานและวิเคราะห์งบการเงินของบริษัทฯ ให้มั่นใจว่า งบการเงินของบริษัทฯ ถูกต้อง
  เชื่อถือได้ เปิดเผยข้อมูลสำคัญอย่างครบถ้วน เพียงพอ และเป็นไปตามหลักการบัญชีที่รับรองทั่วไป

  2. ดูแลฝ่ายตรวจสอบของบริษัทฯ ติดตามและประเมินระบบการควบคุมภายใน
  การบริหารความเสี่ยง และแผนการตรวจสอบ
  เพื่อให้มั่นใจว่าระบบการควบคุมภายในมีประสิทธิภาพ
  เหมาะสมและเพียงพอกับระดับความเสี่ยงที่ยอมรับได้

  3. พิจารณา และให้ความเห็นชอบในเรื่องที่ได้รับมอบหมายจากคณะกรรมการบริษัทเป็นกรณีพิเศษ

  4. สนับสนุนการกำกับดูแลกิจการที่ดี

  4.1 พิจารณาการทำรายการที่เกี่ยวโยงกันของบริษัทฯและบริษัทย่อย
  ตามหลักเกณฑ์ของตลาดหลักทรัพย์แห่งประเทศไทย เพื่อให้เป็นไปอย่างสมเหตุสมผล
  และเพื่อประโยชน์สูงสุดของบริษัทฯ โดยมีการเปิดเผยข้อมูลอย่างถูกต้อง ครบถ้วน และเพียงพอ

  4.2 ร่วมรับทราบการประเมินการกำกับดูแลกิจการที่ดี กับบริษัท
  ไทยเรทติ้งแอนด์อินฟอร์เมชั่นเซอร์วิส จำกัด

โดยคณะกรรมการตรวจสอบได้รายงานผลการประชุมทุกครั้งให้คณะกรรมการบริษัททราบอย่างต่อเนื่อง

คณะกรรมการตรวจสอบมีความเห็นว่าระบบควบคุมภายในของบริษัทฯ มีความเพียงพอ
เหมาะสมกับสภาพธุรกิจ และ
ไม่พบข้อผิดพลาดที่มีสาระสำคัญ และงบการเงินของบริษัทฯได้จัดทำขึ้นตามหลักการบัญชีที่รับรองทั่วไป
มีความครบถ้วนและถูกต้อง โดยคณะกรรมการตรวจสอบได้ปฏิบัติหน้าที่อย่างรอบคอบ
เต็มความสามารถและตรงไปตรงมา ภายในกรอบอำนาจ หน้าที่
และความรับผิดชอบตามที่กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย เพื่อประโยชน์ของบริษัทฯ ผู้ถือหุ้น
และผู้มีส่วนได้เสียอื่น ๆ โดยเฉพาะอย่างยิ่ง
เพื่อดำรงไว้ซึ่งความเป็นองค์กรที่มีการกำกับดูแลกิจการที่ดี

สำหรับในปี 2551 คณะกรรมการตรวจสอบเสนอให้ บริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทฯ ต่อไป โดยได้รับค่าตอบแทนตามที่ได้เสนอต่อคณะกรรมการบริษัท
เพื่อนำเสนอให้ที่ประชุมสามัญผู้ถือหุ้นพิจารณาอนุมัติต่อไป

อนึ่ง นายเทียร เมฆานนท์ชัย ได้ลาออกจากการเป็นกรรมการและกรรมการตรวจสอบของบริษัทฯ
ตั้งแต่วันที่ 1 มกราคม 2551 ซึ่งบริษัทฯ
จะสรรหาบุคคลที่เหมาะสมเข้าทำหน้าที่กรรมการและกรรมการตรวจสอบของบริษัทฯ แทนต่อไป

(นายสถาพร กวิตานนท์)

ประธานคณะกรรมการตรวจสอบ

20 กุมภาพันธ์ 2551